*Tämä artikkeli käsittelee selainohjelmistoa. Musiikkilajia käsittelee artikkeli ooppera. Muita merkityksiä on täsmennyssivulla.*

**Opera** on norjalaisen Opera Softwaren verkkoselain. Se toimii muun muassa Windows-, macOS- ja Linux-käyttöjärjestelmissä. Operan versiot älypuhelimiin ja kämmentietokoneisiin ovat nimeltään Opera Mobile ja Opera Mini. Opera Coast on iOS-laitteille julkaistu versio (iPhone, iPad). Kesäkuussa 2019 julkaistiin myös pelaajille kohdistettu Opera GX.

Operan työpöytäversio on ollut saatavilla ilmaiseksi vuodesta 2005 lähtien. Selain on käännetty 42:lle kielelle, myös suomeksi.

Operaa suunniteltaessa on pyritty nopeaan sivujen latautumiseen ja mahdollisimman vähäiseen muistin käyttöön. Ohjelmassa on tuki sähköpostille, Usenetin keskusteluryhmille, IRC-keskustelulle, BitTorrentille ja RSS-kanaville. *milloin?*

Opera on tunnettu tietoturvastaan.*milloin?* Siitä on löydetty vain muutamia tietoturva-aukkoja, jotka nekin on aina paikattu nopeasti. Mark Wilton-Jonesin vuonna 2004 suorittamassa selainten nopeusvertailututkimuksessa Opera osoittautui nopeimmaksi. Se on ensimmäinen Windowsissa toimiva selain, joka läpäisee Acid2-testin ja kolmas julkaistuista verkkoselaimista. Acid2-testi mittaa sitä, miten hyvin selain noudattaa W3C:n antamia standardeja.

Ominaisuudet
------------

Ohjeet Opera-selaimen hiirieleisiin.
### Selainmoottori

Operan selainmoottorina toimii WebKit-pohjainen Blink. Lisäksi käytössä on V8. Aikaisempi Presto-selainmoottori on vielä*milloin?* tuettuna Linux sekä FreeBSD alustoilla.

### Käyttö

Opera on suunniteltu toimimaan pienitehoisilla tietokoneilla. Myös näkö- ja liikuntarajoitteiset on pyritty ottamaan huomioon.

* Melkein jokaisen selaimen toiminnon voi suorittaa pelkällä näppäimistöllä ja näppäimistöoikotiet voi muuttaa omaan makuunsa sopivaksi. Opera oli yksi ensimmäisistä selaimista joka tuki hiirieleitä. Eleiden avulla hiirellä piirretyt kuviot tulkitaan komennoiksi, kuten "seuraava" tai "pysäytä".

* Sivun zoomaaminen mahdollistaa tekstin, kuvien ja muun sisällön suurentamisen helpottamaan näkörajoitteisten internetinkäyttöä. Lisäksi käyttäjien luomilla tyylitiedostoilla voidaan luoda suurikontrastisia, värillisiä fontteja samaan tarkoitukseen.

* Äänikomennoilla selainta voidaan käyttää ilman hiirtä tai näppäimistöä. Se voi myös lukea ääneen sivuja tai maalattua tekstiä.

### Lataukset

Operassa käyttäjä voi keskeyttää, jatkaa tai aloittaa uudelleen tiedostojen lataamisen. Selain myös pitää kirjaa ladatuista tiedostoista ja voi avata ne suoraan selaimessa. Siinä on mukana torrent-tiedostojen käsittelyvalmius, jonka avulla BitTorrent-latauksia voidaan käsitellä kuin tavallisia HTTP/FTP-latauksia.

### Välilehdet

Opera tukee välilehtiä, joiden avulla samassa ikkunassa voi olla useita sivuja auki samanaikaisesti. Välilehdet voi myös järjestää erillisiin ikkunoihin sen sisällä. Välilehtien ikkunoita voi suurentaa ja niiden paikkoja muuttaa vapaasti oman tahtonsa mukaan.

### Speed Dial

Speed Dial on käyttäjän itsensä määrittelemä kokoelma visuaalisia kirjanmerkkejä, jotka näkyvät automaattisesti aina kun uusi välilehti avataan. Speed Dial antaa nopean pääsyn suosikkisivustoille, mutta siihen voi määrittää myös lisäosia, jotka tuovat päivittyvän sisällön suoraan Speed Dial -näkymään. Speed Dial näyttää sivuista pienoiskuvat, joita voi halutessaan päivittää. Käyttäjä voi päättää minkä kokoisina Speed Dialin pienoiskuvat näytetään, lisätä ja vähentää niiden lukumäärää, poistaa niitä ja luoda lisää oman halunsa mukaan.

### Uutisvirrat

Operassa on sisäänrakennettu uutissyötteiden, RSS-virtojen lukuominaisuus. Esimerkiksi kaikki blogit ja miltei kaikki uutissivustot lähettävät uutisensa RSS-virtana uutistenlukijoihin, ja Operassa on ollut tuki tälle toiminnolle jo pitkään.

### Ponnahdusikkunoiden esto

Operassa käyttäjä voi päättää, mitkä sivut voivat avata ponnahdusikkunoita. Selain estää kaikki ei-toivotut ponnahdusikkunat oletuksena. Estetyt ponnahdusikkunat voi tarvittaessa avata myöhemmin.

### Salasanat

Operan Taikasauvaksi nimetty työkalu muistaa haluttaessa käyttäjän tunnukset ja salasanat. Kun käyttäjä ensimmäisen kerran kirjautuu palveluun, Taikasauva kysyy käyttäjältä haluaako tämä selaimen täyttävän kirjautumiskentät automaattisesti seuraavalla kerralla. Taikasauva osaa täyttää automaattisesti myös nimi- ja osoitekentät.

### Istunnot

Operan Windows-versiossa on mahdollista tallentaa kokoelma avoimia sivuja istuntona. Istunnon voi myöhemmin avata uudestaan uudessa Operassa. Tässä selaimessa voi myös asettaa kotisivuiksi sivut, jotka olivat auki viimeksi kun selain suljettiin. Tallennettu istunto säilyttää kaikki sivukohtaiset asetukset, kuten missä kohtaa sivua käyttäjä oli. Istunnot voi myös lähettää toiselle tietokoneelle esimerkiksi sähköpostilla. Mac-versiossa avointen istuntojen tallentaminen ei ole mahdollista, mutta Operan asetuksissa voi yhtä lailla valita, avataanko edellisen istunnon välilehdet, kun ohjelma käynnistetään.

Jos selain kaatuu, se kysyy seuraavan käynnistyksen yhteydessä, haluaako käyttäjä jatkaa internetin selaamista samasta tilanteesta, mihin hän jäi ennen selaimen kaatumista.

Historia
--------

Operan kehitys alkoi norjalaisen teleyhtiön Telenorin tutkimusprojektina vuonna 1992, mutta jo 1995 sitä varten muodostettiin itsenäinen yritys Opera Software ASA. Aivan ensimmäinen versio oli nimeltään *MultiTorg Opera*, mutta nimen alkuosasta luovuttiin hyvin pian. Vuonna 2001 ohjelma siirtyi shareware-jakelumallista mainosrahoitteiseksi. 2005 Operasta tuli työpöytäkäytössä täysin ilmainen.

### Versiohistoria

Operan phishing-suodatin varoittaa huijaussivustosta.
*(Tärkeimmät julkaisut Windowsille ilman pienempiä päivityksiä tai betaversioita.)*

|  |  |
| --- | --- |
| * 2.1, 1996 ensimmäinen Internetissä levitetty versio, 1997 virallisesti julkaistu
* 3.0, joulukuu 1997
* 4.0, kesäkuu 2000
* 5.0, toukokuu 2001
* 6.0, marraskuu 2001
* 7.0, tammikuu 2003
* 8.0, huhtikuu 2005
* 9.0, kesäkuu 2006
* 9.26, maaliskuu 2008
* 9.50, kesäkuu 2008
* 10.0, syyskuu 2009
* 11.0, joulukuu 2010
* 12.0, kesäkuu 2012
 | * 15.0, heinäkuu 2013
* 16.0, elokuu 2013
* 17.0, lokakuu 2013
* 18.0, marraskuu 2013
* 19.0, tammikuu 2014
* 20.0, maaliskuu 2014
* 21.0, toukokuu 2014
* 22.0, kesäkuu 2014
* 23.0, heinäkuu 2014
* 24.0, syyskuu 2014
* 25.0, lokakuu 2014
 |

### Opera 9

Operan yhdeksännessä versiossa oli paljon uudistuksia aiempaan versioon nähden. Pikavalinnat on muutettu vastaamaan Mozilla Firefoxin pikanäppäimiä ja sivujen taittotyyliä (muun muassa CTRL + N joka aikaisemmin avasi Operassa uuden välilehden/sivun, aukaisee nyt kokonaan uuden selainikkunan). Mukaan on tullut myös macOS:ssakin käytetyt *pienoisohjelmat* (engl. *widgets*), joiden avulla voidaan toteuttaa avustavia toimintoja aina tyylitellyistä kelloista värikarttoihin asti. Lisäksi Operan mukana seuraa BitTorrent-sovellus, joten erillistä BitTorrent-ohjelmaa ei välttämättä tarvitse. Muita uudistuksia on muun muassa tuki suosikkihakukoneille, sivustokohtaiset asetukset, esikatselukuvat ja sisällönsuodatin.

Versiossa 9.1 selaimeen lisättiin phishing-suodatin, joka varoittaa käyttäjiä ns. phishing, eli huijaussivuista. Suodatin käyttää avoimia PhishTank ja GeoTrust tietokantoja huijaussivujen tunnistamiseen.

Windowsin selainohjelmista Opera 9 läpäisi ensimmäisenä Acid2-testin, jonka tarkoituksena on verrata selainten kykyä esittää standardinmukaista verkkosivuja. Acid2 on verkkosivu jolle on koottu sudenkuoppia joiden tarkoituksena on paljastaa ongelmat verkkosivun muodostuksessa käytettävien HTML- ja CSS-koodin tulkinnassa.
Uudemman *Acid3*-testin Opera läpäisi ensimmäisenä selaimena 28. maaliskuuta 2008 julkaistulla erityisellä *WinGogi Desktop* beta-versiolla.

Opera 9.5:ssa oli uutena ominaisuutena muun muassa synkronisointi, jolla voi synkronisoida kirjanmerkit ja speed dial -valikon usean tietokoneen tai mobiililaitteen välillä. Se tarkoittaa käytännössä sitä, että käyttäjä voi käyttää samoja kirjanmerkkejä miltä tahansa tietokoneelta, jossa on Opera-selain.

### Opera 15

Heinäkuussa 2013 julkaistu Opera 15 perustui aikaisemmista versioista poiketen Googlen kehittämään Chromium-projektiin. Versio sai joiltakin käyttäjiltä kritiikkiä monien aikaisemmissa versiossa saatavilla olleiden ominaisuuksien, kuten kirjanmerkkien ja käyttöliittymän mukauttamisen puuttumisesta. Opera Software on kuitenkin luvannut julkaista puuttuvia ominaisuuksia tulevissa versioissa.

Markkinaosuus
-------------

Marraskuussa 2006 Operan markkinaosuus selainmarkkinoilla oli noin 0,5–1,5 prosenttia. Vaikka selaimen käyttäjämäärä on tasaisesti kasvanut, se ei ole onnistunut murtamaan itseään läpi pöytätietokoneilla. Kämmentietokone- ja älypuhelinpuolella selain on menestynyt huomattavasti paremmin, ja selain tuleekin esimerkiksi joidenkin kännyköiden mukana.

2013 Opera oli viidennellä sijalla selainmarkkinoilla 1,15 % osuudella StatCounterin tilastojen mukaan.

StatCounterin mukaan tammikuussa 2016 Operan markkinaosuus työpöytä-, tabletti- ja mobiililaitteissa oli 5,45 %. Seuraavan vuoden tammikuuhun mennessä sen osuus laski 3,94 prosenttiin.

Katso myös
----------

* Opera Coast
* Opera Mini
* Opera Mobile
* Nintendo DS & DSi Browser

Lähteet
-------

1. ↑  Opera version history *opera.com*. opera.com. Viitattu 21.10.2014. (englanniksi)
2. ↑  Opera 105.0.4970.21 Stable update, 22. marraskuuta 2023 (viitattu 22. marraskuuta 2023). Tieto on haettu Wikidatasta.
3. 1 2  Opera's Language Files Opera.  Arkistoitu 28.6.2012. Viitattu 17.11.2006. (englanniksi)
4. ↑  Play with the Web: Opera browser now available for download on Wii *press.opera.com*. Viitattu 15.7.2022. (englanniksi)
5. ↑
6. ↑  Opera's Coast iOS browser gets faster, smarter and more social engadget. Viitattu 26.2.2017.
7. ↑  Opera opens early access to the world’s first gaming browser, Opera GX *Opera Newsroom*.  11.6.2019. Viitattu 14.4.2020. (englanniksi)
8. ↑  Opera 9.x - Vulnerability Report - Secunia Secunia. Viitattu 17.11.2006. (englanniksi)
9. ↑  Opera 8.x - Vulnerability Report - Secunia Secunia. Viitattu 17.11.2006. (englanniksi)
10. ↑  Mark Wilton-Jones: Browser speed comparisons Mark Wilton-Jones. Viitattu 17.11.2006. (englanniksi)
11. ↑  Acid 2-testituloksia Mark "Tarquin" Wilton-Jones.  (englanniksi)
12. ↑  Google going its own way, forking WebKit rendering engine *arstechnica.com*.  4.4.2013. Viitattu 2.4.2021. (englanniksi)
13. ↑  Hello Blink *brucelawson.co.uk*.  3.4.2013. Viitattu 2.4.2021. (englanniksi)
14. ↑  Evan Hansen: Building a better computer mouse *cnet.com*.  2.10.2002. Viitattu 2.4.2021. (englanniksi)
15. 1 2  Opera Software - Milestones Opera. Viitattu 17.11.2006. (englanniksi)
16. ↑  Opera Widgets Opera. Viitattu 17.11.2006. (englanniksi)
17. ↑  Acid2 and Opera 9 Clarifications: Yes, Opera 9 Passes the Test The Web Standards Project. Viitattu 17.11.2006. (englanniksi)
18. ↑  Acid2 Browser test The Web Standards Project. Viitattu 17.11.2006. (englanniksi)
19. ↑  Public Acid3 build Opera. Viitattu 28.3.2008. (englanniksi)
20. ↑  Opera Synchronization Explained Opera Desktop Team. Viitattu 5.3.2008. (englanniksi)
21. ↑  Lawson, Bruce: A first peek at Opera 15 for Computers  28.6.2013. Opera Developer News -blogi. Viitattu 6.9.2013.
22. 1 2  Samson, Ted: Blink-based Opera 15 strikes a sour note with users  3.7.2013. InfoWorld. Viitattu 6.9.2013.
23. ↑  Market share by Net Applications Net Applications. Viitattu 21.12.2006. (englanniksi)
24. ↑  Top 5 Desktop Browsers on 2013 *gs.statcounter.com*. statcounter.com. Viitattu 21.10.2014. (englanniksi)
25. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Opera**.
* Operan virallinen sivusto
* Operan virallinen sivusto – beeta- ja kehitysversiot (englanniksi)